Jabuli 105
Lubaŋa ki lwakke
1Wumi pwoc bot Rwot, wulwoŋ nyiŋe,
wumi ticce oŋene i kin rok ducu!
2Wuwer bote wer me pako en,
wutit ticce me aura ducu!
3Wuket deyo i kom nyiŋe maleŋ:
jo ma yenyo Rwot cwinygi obed yom!
4Wubin bot Rwot wek wunoŋ tek ki bote,
wubed i nyime nakanaka.
5Wupo i kom tic me aura ma en otiyo ducu,
taŋo ma yam otiyo ki kop ma en oŋolo,
6wun likwayo pa Abraim ma yam laticce,
wun litino pa Yakobo ma en oyerowu.
7En aye Rwot Lubaŋawa;
kop ma en oŋolo romo i lobo ducu.
8En cwinye omoko I kom gicikkene ma bedo nakanaka,
i kom lok ma yam ociko,
pi yalwak alip ki alip,
9-en gicikke ma oketo ki Abraim,
ki lok ma yam okwoŋo ki Icaka,
10-ma omoko odoko cik bot Yakobo,
wek obed gicikke ki Icrael matwal,
11kun wacci, “Abimiyo lobo Kanaan botwu,
obed lobo me aleyawu.”
12I kare ma pud gin nok, ma welgi tidi,
ma pud gin lubedo i lobo-nu,
13ma giwirre i kin rok mapatpat,
ma gia ki i te ker acel gikobo i rok mukene,
14-Lubaŋa pe oye ŋat mo odiyogi.
Ojuko luker mapol pigi kun wacci,
15“Pe wugud kom jo ma an awirogi,
pe wutim lunebina marac!”
16-I kare ma Rwot ocwalo kec opoto i lobogi,
ci okwanyo camgi ma gikwo kwede woko ducu,
17-noŋo en ocwalo Yucepu okwoŋo nyimgi,
en dano ma yam gicato woko macalo opii-ni.
18-Gitweyo tyene woko ki nyor matek,
girwako atego nyonyo i ŋute,
19nio waŋ ma lok ma en oloko-ni ocobbe kakare;
lok pa Rwot oteme onoŋo ni en tye atir.
20-Kabaka ocwalo dano ci gigonye woko,
laloc me lobo ogonyo nyor woko oweko en ocito gire.
21-Kabaka oketo en obedo rwot ma loyo ode,
ki ŋat ma loyo jamine ducu;
22omiye bene twero me pwonyo rwodi kit ma cwinye mito,
dok me pwonyo ludito ma gimiye tam ki ryeko.
23-Omiyo Icrael obino i Ejipt,
en Yakobo odoko labedo i lobo pa Kam.
24-Rwot omiyo lwakke gunywalo litino mapol,
dok omiyo gudoko tek ma kato lukworgi.
25Oloko cwiny jo Ejipt omiyo gukwero jone,
ci gutiyo ki luticce i kit me bwolo.
26-En ocwalo laticce Moses,
ki Aron ma en aye oyero.
27Gutiyo lanyut pa Lubaŋa madito,
gutiyo taŋo mapol i lobo pa Kam.
28-Ocwalo colpiny, ci lobo ocido woko odoko collicuc;
ento gujemo woko pe guwinyo lokke.
29-Oloko pii ma i kulu megi odoko remo,
omiyo rec ma tye iye ducu guto woko.
30-Lobogi opoŋ ki lwak ogwal mapol ata,
kadi wa gaŋ kal pa kabaka noŋo opoŋ ki ogwal keken.
31-Lubaŋa oloko, ci omiyo lwak lwaŋi madwoŋ obino,
ki nyoggi bene gucorre i lobogi ducu.
32-Omiyo pee ocwer ma ka kot,
ki lutkot bene owil mutyeko lobogi woko ducu.
33Ojwero olok ki yat odurogi ducu,
ci oturo yadi ducu ma i lobogi.
34-Dok oloko ci bonyo ocorre,
lwak litino bonyo ma welgi pe kwanne;
35gucamo ginapita woko liweŋ ki i lobo,
gucamo kit kwa ginapita me cam ducu ma gupuro i lobogi.
36-Oneko litino kayogi wa co woko ducu,
ma gin aye jo ma gukwoŋo nywalo ki tekogi.
37-Okwanyo jo Icrael okelogi woko ma gutiŋo ryal ki jabu;
dano mo ma ogatte i kin kakane ducu obedo pe.
38I kare ma gua woko ki kunnu jo Ejipt cwinygi obedo yom,
pien onoŋo gilworogi mada,
39-En oyaro pol malo ka wi jone,
dok omiyogi mac me menyo piny dyewor,
40-Gulege ci ocwalo aluru,
ocwalo kwon mabup ki i polo wek gucam guyeŋ.
41-Obaro got ci pii onyette okatti ki iye,
omol ki i dye tim aroo calo kulu.
42En opo i kom cikkene maleŋ,
ki i kom Abraim ma laticce.
43En okwanyo jone otelogi ki yomcwiny,
ma lwakke ma en oyero gidaŋŋe ki wer matek.
44-Omiyogi lobo pa lurok,
omiyo gukwanyo cam ki i poto ma jo me rok mukene guyelle iye,
45wek lwakke gulub cikke,
dok gugwok gin ma en ociko ducu.
Wupak Rwot!